Diari Oficial de la Generalitat Valenciana


Sumari del DOGV 9988, del 20-11-2024 (2024/11696)

ANUNCI de la convocatòria per a l'adjudicació de l'ocupació temporal mitjançant l'autorització administrativa de dependències gestionades per la Fundació Parc Científic d'Alacant de la Comunitat Valenciana.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9988

Data del DOGV
:   20-11-2024

Secció del DOGV
:   V. ANUNCIS - C) ALTRES ASSUMPTES

Número del document
:   2024/11452

CVE
:   VJYY-I-5907-41015

Data del document
:   04-11-2024

Organisme emissor
:   Universitat d'Alacant

Tipus de document
:   Anunci

El terme 32 de l’apartat únic de la Llei 17/2022, de 5 de setembre, per la qual es modifica la Llei 14/2011, d’1 de juny, de la ciència, la tecnologia i la innovació introdueix el nou article 35 bis segons el qual s’encomana a les administracions públiques en l’àmbit de les seues respectives competències el foment, la valoració, la protecció i la transferència de coneixement a fi que els resultats de la investigació siguen transferits a la societat. Al seu torn, l’apartat tercer del mateix article reconeix el paper dels parcs científics i tecnològics com a llocs estratègics per a la transferència de resultats de l’activitat d’investigació, desenvolupament i innovació als sectors productius.

La Fundació Parc Científic d’Alacant de la Comunitat Valenciana (d’ara en avant FPCA) és una entitat constituïda per la Universitat d’Alacant, amb personalitat jurídica pròpia i plena capacitat d’actuar, amb la condició de mitjà propi i servei tècnic universitari, i que té entre els seus fins i activitats, la promoció i transmissió del coneixement científic i tecnològic, així com afavorir el desenvolupament econòmic.

La Universitat d’Alacant, en data 23 de gener de 2024, va aprovar un encàrrec a la FPCA que regula, entre altres aspectes, la gestió integral de l’ús dels espais, la tramitació de les sol·licituds d’ús, la supervisió i el control dels espais. En aquest encàrrec de gestió, la Universitat d’Alacant habilita el Parc Científic per a celebrar en nom seu les convocatòries per a l’autorització de l’ús d’espais, tal com es desprèn de l’actuació 2:

La FPCA serà responsable de la gestió d’ús dels espais cedits per la UA destinats tant al seu propi funcionament com a la instal·lació d’empreses vinculades. La FPCA durà a terme la planificació i execució de totes les activitats necessàries per a la licitació i adjudicació dels espais disponibles, en coordinació amb la UA. Sense perjudici de l’anterior, la titularitat dels citats espais continuarà corresponent a la Universitat d’Alacant. Addicionalment, la FPCA s’encarregarà de la gestió del cobrament a les empreses del cànon per l’ús dels espais.

*1. Objecte de la convocatòria*

L’objecte de la present convocatòria, de caràcter obert i per una duració d’un any des de la publicació d’aquesta, és l’adjudicació de l’ocupació temporal mitjançant autorització administrativa dels espais cedits a la FPCA, tots de la Universitat d’Alacant, la relació dels quals estarà constantment actualitzada en l’enllaç següent: <https://pca.ua.es/es/alojamiento-empresarial.html>

S’obrirà una convocatòria que s’anunciarà en el *Diari Oficial de la Generalitat Valenciana*  (d’ara en avant DOGV), accessible a través d’un enllaç publicat en el portal d’internet de la FPCA durant el termini d’un any, prorrogable per un altre des de la publicació d’aquest anunci. Únicament es poden presentar sol·licituds per a l’ocupació temporal dels espais no adjudicats.

*2. Entitat adjudicadora*

Organisme: Universitat d’Alacant

Per a l’obtenció de documentació i informació addicional sobre l’objecte i les característiques de la convocatòria, cal remetre’s a:

Dependència: Fundació Parc Científic d’Alacant

Domicili: Carretera de Sant Vicent del Raspeig, s/n

Localitat i codi postal: Sant Vicent del Raspeig, 03167

Telèfon: 565 695 339

Correu electrònic: dzvs@vu.ps

*3. Règim jurídic, procediment i forma d’adjudicació*

La present autorització es regirà pels preceptes de caràcter bàsic de la Llei 33/2003, del patrimoni de les administracions públiques, per la Llei 14/2003, de 10 d’abril, de patrimoni de la Generalitat Valenciana (d’ara en avant LPGV), així com pel que s’estableix en la present convocatòria.

La utilització del domini públic sobre el qual recau l’autorització d’ús se subjectarà al que s’estableix en les normes anteriors.

L’atorgament de l’autorització no implica cessió de la titularitat del domini públic, que correspon a la Universitat d’Alacant.

Quant al procediment i forma d’adjudicació, serà per concurs públic, de conformitat amb els principis de publicitat i concurrència, d’acord amb la LPGV.

*4. Duració de les autoritzacions d’ocupació*

L’autorització s’atorga per un termini inicial d’un any des de l’endemà de la formalització, prorrogable per períodes d’igual duració, fins a un màxim de deu anys.

D’acord amb l’article 60.2 de la LPGV, les autoritzacions d’ocupació temporal s’entenen sempre atorgades a títol de precari i són revocables en tot moment per causa d’interès públic, sense generar dret a indemnització. Així mateix, quedaran sense efecte si l’autoritzat incomplira les condicions a les quals estigueren sotmeses, i, si és el cas, s’haurà d’indemnitzar l’Administració pels danys i detriments patits en els béns.

Arribada la data de venciment sense que haguera mediat acord escrit per a la pròrroga, l’autorització quedarà extingida sense necessitat de requeriment exprés per part de la FPCA, i queda expressament exclosa la tàcita reconducció a què es refereixen els articles 1.566 i 1.567 del Codi Civil.

Per a resoldre les autoritzacions d’ocupació temporal anticipadament al venciment estipulat, l’adjudicatari haurà de notificar-ho fefaentment i, almenys, amb un mes d’antelació a la FPCA. En cas d’incompliment d’aquesta notificació o del termini mínim de preavís, la FPCA podrà exigir una indemnització equivalent a la fiança depositada.

*5. Tarifes, consums, revisió, facturació i pagament*

Les tarifes mensuals per metre quadrat i altres condicions de les autoritzacions d’ocupació temporal d’espais són les establides pel Consell Social de la Universitat d’Alacant en l’acord en què aprova l’expedient del pressupost per a cada exercici, i s’aplicaran a partir del dia 1 de gener d’aquest exercici. Aquestes tarifes i condicions aprovades per a l’exercici 2024 són les que s’indiquen en l’apartat 13.7 de tarifes especials Parc Científic de la UA dels Pressupostos de la Universitat d’Alacant, les quals estan actualitzades permanent en <https://sc.ua.es/es/presupuestacion/presupuestos-ua.html>

A aquestes tarifes caldrà afegir-hi l’IVA i/o els tributs que siguen legalment exigibles.

L’empresa adjudicatària haurà d’utilitzar mobiliari propi per a tots els espais que reba.

Des del moment en què siguen adjudicats temporalment els espais i formalitzada la corresponent acceptació expressa de les condicions d’utilització de l’espai previstes en la clàusula 6 de la present convocatòria, les empreses o entitats han de fer front mensualment a:

a) Cànon mensual corresponent a la tarifa d’ocupació de l’espai.

El cànon convingut pot ser objecte de revisions anuals segons els increments o les disminucions que experimenten els preus públics segons el pressupost que aprove la Universitat d’Alacant per a cada exercici, o segons l’acord de revisió de taxes que, sobre aquest tema, s’adopte pel Consell Social.

b) Despeses de subministraments i serveis vinculats a l’empresa o entitat.

L’empresa adjudicatària abonarà el cànon per mesos anticipats dins dels cinc primers dies de cada mes mitjançant transferència al compte bancari de la Universitat d’Alacant. Tant per al mes d’inici com per al mes final, la tarifa a facturar es prorratejarà segons els dies en què es gaudisca l’ocupació en aquests mesos.

La falta de pagament de més d’un mes per qualsevol concepte facultarà la FPCA, en qualitat d’entitat dependent de la Universitat d’Alacant encarregada de la gestió d’espais del parc, per a la resolució de l’autorització d’ocupació temporal. La possessió d’un rebut o el pagament d’una mensualitat no implica ni suposa el pagament dels anteriors.

*6. Obligacions derivades de l’execució de l’autorització d’ocupació temporal*

– Pagament del cànon, així com dels impostos, taxes i altres tributs que siguen obligatoris per a l’exercici de l’activitat.

– Mantenir en bon estat les dependències l’ús i l’ocupació de les quals es concedeix i, conclosa l’ocupació, deixar-les lliures i en estat de neteja i adequada conservació.

– Contractar una pòlissa d’assegurances amb la finalitat d’assegurar els danys de tota mena que es puguen produir en els béns objecte d’autorització, així com a tercers, durant la vigència d’aquesta. És a dir, una assegurança de danys materials i una altra de responsabilitat civil.

– Ocupar i fer ús efectiu i exclusiu de les dependències adjudicades, sense possibilitat de cedir-les o transmetre-les a tercers ni totalment ni parcialment.

– Destinar les dependències exclusivament a activitats relacionades amb les pròpies de la FPCA i al desenvolupament del seu objecte social. Aquestes activitats seran detallades per l’empresa o entitat sol·licitant en el formulari que es presente per a concórrer a la convocatòria.

– Obtenir pel seu compte totes les autoritzacions administratives i llicències que foren necessàries per a la realització de la seua activitat, així com satisfer els tributs que puguen correspondre-li.

– Complir amb les obligacions de tot ordre que li siguen imposades per la legislació vigent.

– L’adjudicatari es compromet a mantenir una relació actualitzada de les persones amb dret a accés continuat als espais adjudicats, i a fer arribar a l’entitat gestora de la FPCA aquesta relació amb la finalitat de sol·licitar i mantenir les corresponents targetes d’accés.

– L’adjudicatari assumeix la responsabilitat derivada de l’ocupació, i concretament es responsabilitza de complir la normativa relativa al medi ambient i prevenció de riscos laborals adoptada per la Universitat d’Alacant.

– Deixar lliure els espais públics objecte de l’autorització una vegada extingida o revocada, reconeixent expressament a la Universitat d’Alacant la potestat d’acordar i executar per si el desnonament i llançament administratiu.

Com a garantia del compliment de les seues obligacions, els autoritzats han de constituir, lliurar i mantenir en vigor, durant el període de vigència de l’autorització i per un import equivalent al cànon corresponent a tres mensualitats, aval bancari de pagament a primer requeriment o dipòsit en efectiu en favor de la Universitat d’Alacant.

*7. Obres i instal·lacions*

D’acord amb l’article 60.1 de la LPGV, prèvia autorització de la Universitat d’Alacant, poden realitzar-se obres d’adequació de l’immoble necessàries per al bon ús de l’espai autoritzat. Queda prohibida la realització d’obres de qualsevol tipus sense comptar amb l’autorització expressa de la Universitat d’Alacant.

*8. Facultats que es reserva l’òrgan convocant*

La Universitat d’Alacant es reserva la facultat d’inspeccionar en qualsevol moment els béns objecte d’autorització administrativa per a comprovar que són usats d’acord amb els termes establits en l’atorgament.

*9. Requisits per a participar en la convocatòria*

Hi poden concórrer, per si o per mitjà de representants degudament autoritzats, les entitats que complisquen els requisits següents:

– Estar vinculada al Parc Científic en el moment de la resolució de la present convocatòria o bé haver formalitzat la sol·licitud de vinculació. En aquest últim cas, cal haver formalitzat el corresponent contracte de vinculació amb caràcter previ a l’ocupació de l’espai.

– Realitzar una activitat empresarial innovadora, acreditada per mitjà del desenvolupament d’una activitat d’R+D o innovació que puga considerar-se tecnològicament avançada i la inversió d’una part del seu pressupost significativa a activitats d’R+D+I.

– Trobar-se al corrent de totes les seues obligacions amb la Universitat d’Alacant i amb la FPCA.

– Estar al corrent en les seues obligacions fiscals i de Seguretat Social.

– Disposar de sinergies amb l’activitat científica i d’investigació universitària: tenir en plantilla doctors, altres titulats universitaris o personal tècnic qualificat; participació en projectes en col·laboració amb la Universitat d’Alacant, centres d’investigació o tecnològics, o ser una empresa participada per la FPCA.

*10. Presentació de sol·licituds*

La duració de la present convocatòria, de caràcter obert, serà d’un any a comptar des de la publicació en el DOGV. S’actualitzarà permanentment la informació dels espais disponibles durant aquest període en el portal de la FPCA, en

<https://pca.ua.es/es/alojamiento-empresarial.html>

La documentació a presentar per les empreses o entitats consisteix en:

1) Imprès de sol·licitud d’acord amb el model disponible en format electrònic en

<https://pca.ua.es/es/alojamiento-empresarial.html>, signat pel representant legal de l’entitat.

2) Certificat d’estar al corrent de les seues obligacions tributàries amb l’Agència Estatal d’Administració Tributària.

3) Certificat d’estar al corrent de les obligacions amb la Seguretat Social.

4) Declaració jurada del sol·licitant en què indique el compliment de les restants obligacions especificades en la base 9 de la convocatòria.

5) Compromís per escrit, per part del sol·licitant, de fer un ús efectiu de l’espai, així com la seua predisposició a col·laborar en l’àmbit de la UA i de la FPCA, en activitats de formació de personal, d’investigació científica i desenvolupament tecnològic.

Les empreses han d’acreditar les dades consignades en el formulari de sol·licitud d’espais. En cas que la FPCA considere que no queden acreditades algunes d’aquestes dades, es requerirà l’interessat perquè, en un termini de deu dies, esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició i quedarà exclòs del procediment.

Les empreses o entitats interessades han de dirigir tota la documentació descrita en el paràgraf anterior per mitjans electrònics, a través de l’enllaç que habilitarà la FPCA a la seua seu electrònica habilitada.

*11. Criteris de denegació de sol·licituds*

En tot cas, seran motiu d’exclusió del procediment de selecció les sol·licituds que provinguen d’empreses o entitats que tinguen qualsevol tipus de deute pendent amb la Universitat d’Alacant, que no es troben al corrent del pagament de les seues obligacions fiscals, laborals o de Seguretat Social, o bé que es troben en situació de concurs de creditors. A més, seran denegades les sol·licituds els sol·licitants de les quals desenvolupen activitats il·lícites o que siguen contràries als principis de la Universitat d’Alacant i la FPCA.

*12. Criteris de valoració de sol·licituds*

S’atorgarà a les propostes rebudes una puntuació en funció dels criteris següents:

– Contractació de projectes d’R+D amb la Universitat d’Alacant (fins a 10 punts)

L’empresa o entitat amb un nombre més alt de projectes d’R+D i de major quantia rebrà la màxima puntuació i a la resta  se’ls assignarà la puntuació proporcionalment.

– Activitat demostrada en R+D en l’últim exercici tancat (fins a 10 punts). Aquest extrem pot acreditar-se, entre d’altres, de la manera següent:

– Inversió en R+D que l’empresa tinga activada en l’últim exercici tancat.

– Mitjançant l’acreditació d’haver obtingut algun segell o certificació de la innovació (per exemple: Segell PIME Innovadora).

– Llicències.

– Qualsevol altre extrem que puga acreditar aquest ítem.

L’empresa o entitat sol·licitant amb major inversió en R+D rebrà la màxima puntuació i a la resta se’ls assignarà la  puntuació proporcionalment.

– Nombre de doctors que formen part de la plantilla (fins a 15 punts).

Per cada doctor en plantilla s’assignaran 5 punts, fins a un màxim de 15.

– Fons captats per a projectes d’R+D+I per l’empresa o entitat en convocatòries, tant públiques com privades, amb caràcter competitiu en l’últim exercici tancat (fins a 10 punts).

L’empresa o entitat sol·licitant amb més recursos captats rebrà la màxima puntuació i a la resta se’ls assignarà la puntuació proporcionalment.

– Nombre d’estudiants i egressats de la Universitat d’Alacant amb pràctiques o contractats (fins a 15 punts).

Per cada estudiant i egressat en pràctiques s’assignarà 1 punt i per cada egressat contractat, 2,5 punts.

– Període de vinculació de l’empresa o entitat al Parc Científic d’Alacant (fins a 10 punts).

A raó de 0,4 punts per mes complet de vinculació a la FPCA, fins a un màxim de 10 punts.

– Ser EBT de la Universitat d’Alacant (10 punts).

– Ser empresa participant en algun programa d’acceleració de la UA o de la FPCA (10 punts).

– Adequació als interessos generals i estratègics de la FPCA (10 punts).

*13. Avaluació i adjudicació*

Les sol·licituds rebudes i admeses seran avaluades pels membres del Comité Executiu, el qual elaborarà una acta que inclourà la valoració d’aquestes, juntament amb la proposta d’adjudicació provisional d’espais a les empreses millor valorades.

La Fundació Parc Científic d’Alacant (FPCA) publicarà aquesta acta en la seua pàgina web

(<https://pca.ua.es/es/alojamiento-empresarial.html>.)

Els interessats disposaran d’un termini de cinc dies hàbils per a presentar reclamacions enfront de la valoració de les sol·licituds.

Si no es reben al·legacions, sense més tràmit, s’elevarà la proposta d’adjudicació a l’òrgan competent, sense necessitat de publicar nova acta d’adjudicació.

En cas de rebre al·legacions, el Comité hi resoldrà, publicarà acta d’adjudicació definitiva i elevarà la proposta d’adjudicació a l’òrgan competent.

*14. Procediment d’assignació d’espais*

Una vegada valorades les sol·licituds, es generarà una llista per ordre de puntuació. Per a l’assignació dels espais, es procedirà de la manera següent:

– L’espai disponible s’assignarà seguint la llista en ordre descendent. Si una empresa rebutja l’espai assignat, aquesta es manté en la llista d’espera i en la seua posició.

– Es tindran en compte les necessitats demandades per cadascun dels sol·licitants.

– Amb l’objectiu de promoure la igualtat d’accés a les empreses que concórreguen a la convocatòria, cap empresa pot ocupar més del 10% dels espais gestionats per la FPCA, llevat que, per criteris estratègics de la FPCA i de manera excepcional, s’autoritze l’ocupació d’un percentatge més alt.

– En el supòsit d’igualtat de puntuació, té preferència l’empresa o entitat que no ocupe cap espai en el moment de la publicació de la convocatòria.

– En el cas d’igualtat de puntuació de dos o més empreses o entitats que ja estiguen ocupant totes dos un o més espais, té preferència aquella que menys espais ocupe. En cas d’igualtat en l’ocupació d’espais, s’atendrà la motivació de la necessitat dels espais que l’empresa o entitat haja descrit en el formulari de sol·licitud.

– Per a fomentar el creixement empresarial i facilitar que les empreses continuen al Parc Científic, aquelles que vulguen traslladar-se a una nova ubicació podran sol·licitar nous espais. Per a fer-ho, hauran de renunciar als espais que actualment ocupen i se’ls considerarà, a l’efecte de baremació, com si no estigueren ocupant cap espai en aquest moment.

– A proposta de les empreses de la llista d’espera o del PCA es pot proposar o sol·licitar modificar l’assignació de l’espai. En aquest cas, el PCA pot proposar, prèvia negociació amb les empreses proposades de canvis segons l’estudi de necessitats i espais disponibles.

– El barem i, per tant, la llista d’adjudicació i d’espera seran objecte d’actualització cada vegada que es reben sol·licituds de noves empreses o entitats, o s’actualitzen les necessitats d’empreses o entitats que ja estiguen ocupant algun espai.

Les empreses que, malgrat complir els requisits d’admissió, no puguen ser adjudicatàries d’un espai dels previstos en aquesta convocatòria a causa de la falta de disponibilitat, seran incloses en una llista d’espera d’acord amb la valoració del Comité Executiu per a ser nomenades en cas que es produïsquen vacants o renúncies.

Si després del procés d’adjudicació de l’ocupació temporal quedaren espais disponibles, es procedirà a adjudicar-los en l’ordre de la llista d’espera.

*15. Ocupació temporal d’espais*

Les empreses o entitats que resulten adjudicatàries en la present convocatòria d’un espai dels oferits han de formalitzar l’acceptació expressa de les condicions d’utilització de l’espai en el termini de 15 dies naturals i ocupar aquest espai en un termini màxim de 30 dies naturals comptats a partir de la publicació de la resolució.

En cas d’incompliment, s’entendrà que l’empresa o entitat adjudicatària renuncia a l’adjudicació i, per tant, l’espai serà adjudicat a la següent empresa o entitat amb millor puntuació en l’avaluació duta a terme pel Comité Executiu, a la qual seran aplicables les mateixes condicions.

L’ocupació de qualsevol dels espais objecte de la present convocatòria, encara que siga amb caràcter provisional o transitori, requerirà, en tot cas, de la preceptiva autorització temporal emesa per resolució del rector/a de la Universitat d’Alacant, o persona en qui delegue, i l’acceptació d’aquesta per l’empresa o entitat adjudicatària.

*16. Cessió o traspàs dels espais*

Els espais no poden ser objecte, al seu torn, de traspàs o cessió, total o parcial, gratuïta o onerosa, de qualsevol classe. Als presents efectes, s’entén per traspàs dels espais cedits qualsevol supòsit de modificació de la personalitat jurídica de l’adjudicatari, de la major part del seu capital social o la cessió del seu poder decisori.

*17. Causes d’extinció de l’autorització*

L’autorització pot ser resolta per alguna de les causes següents:

– Mutu acord de les parts.

– Falta de pagament del cànon estipulat o qualsevol altre incompliment greu de les obligacions del titular de l’autorització, declarats per l’òrgan que la va atorgar.

– Falta de pagament per serveis prestats per la Universitat d’Alacant a l’empresa o entitat.

– Venciment del termini estipulat.

– Incompliment sobrevingut dels requisits d’accés establits en la base 9 d’aquesta convocatòria.

– Caducitat. Ha de referir-se a les causes que a continuació s’enumeren i es tramitarà mitjançant expedient contradictori, sense que el titular tinga dret a cap indemnització:

– Falta d’utilització durant un període superior a un mes.

– La modificació de la destinació o finalitat de l’autorització sense que la Universitat d’Alacant n’haja donat el consentiment exprés prèviament o el desenvolupament d’activitats distintes de les autoritzades.

– La cessió d’ús total o parcial a tercers de l’autorització sense comptar amb l’autorització expressa i per escrit de la Universitat d’Alacant.

Finalitzada l’autorització per qualsevol causa, l’adjudicatari efectuarà el desallotjament de l’espai i l’entrega d’aquest lliure, buit i expedit a la lliure disposició de la FPCA, en el mateix estat en què el rep, sent a compte i càrrec de l’adjudicatari totes les reparacions que calga fer per a acomodar els espais cedits a l’estat originari en què els va rebre, així com pels danys causats per l’adjudicatari o per tercers que en depenguen en les zones comunes.

Si retornats els espais hi quedaren béns mobles de l’adjudicatari, s’entendrà que aquest en renuncia a la propietat i possessió a favor de la FPCA, i l’adjudicatari quedaria, a més, subjecte a l’obligació de reemborsar a aquella les despeses que aquesta haguera de suportar per a deixar l’espai en l’estat originari.

La garantia definitiva es retornarà una vegada extingida o revocada l’autorització d’ocupació temporal i comprovat el bon estat de conservació de la part de l’edifici ocupat i instal·lacions afectes, i per l’import total o parcial segons, en aquest últim cas, s’hauria executat part d’aquesta, a conseqüència de l’impagament, incompliment o responsabilitat en la producció de danys o a les despeses de restitució de l’espai cedit.

*18. Confidencialitat*

La FPCA i els membres del Comité Executiu es comprometen a no difondre, sota cap aspecte, les informacions a les quals hagen pogut tenir accés en el desenvolupament de la present convocatòria, sempre que aquestes informacions no hagen de ser objecte de publicitat activa segons el que es preveu en la normativa de transparència.

*19. Notificacions*

Totes les notificacions es faran per mitjans electrònics. En aquest sentit, la FPCA habilitarà en el seu web un enllaç en què es podrà accedir a la seua adreça electrònica habilitada. Les empreses que concórreguen a la convocatòria han de consignar en el formulari una adreça de correu electrònic en què rebran la posada a la disposició de les notificacions.

*20. Recursos*

Contra la present convocatòria i les seues bases, que són definitives en via administrativa, així com contra la resolució de la Universitat d’Alacant per la qual es resolga i s’acorde l’adjudicació dels espais a les empreses o entitats seleccionades podran els interessats interposar potestativament recurs de reposició en el termini d’un mes comptat a partir de l’endemà de la publicació en la pàgina web <https://pca.ua.es/es/alojamiento-empresarial.html>. Així mateix, podran interposar recurs contenciós administratiu en el termini de dos mesos comptats a partir de l’endemà de la publicació en la pàgina web <https://pca.ua.es/es/alojamiento-empresarial.html>

  

Alacant, 4 de novembre de 2024

Juan Mora Pastor

Rector en funcions